Ο **Στυλιανός (Στέλιος) Πουλιανίτης** (Θεσσαλονίκη, 3 Απριλίου 1995), είναι Έλληνας επαγγελματίας καλαθοσφαιριστής. Διαθέτοντας ύψος 1.90 μέτρα, αγωνίζεται ως πόιντ γκαρντ στο Περιστέρι.

Σταδιοδρομία
------------

Ο Πουλιανίτης ξεκίνησε να παίζει μπάσκετ στις ακαδημίες του ΑΚΘ Αστέρια του Θόδωρου Ροδόπουλου, παίζοντας στην θέση του πόιντ γκαρντ.

Στις 5 Αυγούστου 2013, υπέγραψε στον Άρη Θεσσαλονίκης, πραγματοποιώντας σπουδαίες εμφανίσεις με την ομάδα εφήβων του συλλόγου. Με την ομάδα ανδρών του Άρη, αγωνίστηκε σε οκτώ αγώνες για την κανονική σεζόν του πρωταθλήματος της Basket League 2013–14, χωρίς να σκοράρει.

Το καλοκαίρι του 2014, αγωνίστηκε με την Εθνική Ελλάδος Νέων στο Ευρωμπάσκετ της Ισπανίας. Τον Αύγουστο του ίδιου έτους, η ομάδα των Τρικάλων έκανε πρόταση στον Άρη για δανεισμό του παίκτη, την οποία οι "κίτρινοι" αρνήθηκαν.

Την σεζόν 2014-15, ο Πουλιανίτης συμμετείχε σε δεκαεννέα αγώνες της ομάδας του, με μέσο όρο ενός πόντου, έχοντας συμβόλαιο συνεργασίας με τους "κίτρινους" μέχρι το 2017. Το καλοκαίρι του 2015, δόθηκε ως δανεικός από τον Άρη στον Κόροιβο Αμαλιάδας για ένα χρόνο, ενώ ανανέωσε το συμβόλαιο του με τον Άρη μέχρι το 2019. Αφέθηκε ελεύθερος από τον Άρη στις 4 Νοεμβρίου 2016. Στη συνέχεια υπέγραψε στα Τρίκαλα BC για τη σεζόν 2016-17 και την περίοδο 2017-18 επέστρεψε στον Άρη.

Τη σεζόν 2018-19 έπαιξε στην Κύμη έχοντας 3 πόντους μέσο όρο, 2.1 ριμπάουντ και 1.1 ασίστ ανά αγώνα σε 25 συμμετοχές. 

Την επόμενη χρονιά (2019-20) μετακόμισε στη Ρόδο για λογαριασμό του Κολοσσού, όπου είχε 1.5 πόντο και 0.9 ασίστ ανά αγώνα στο πρωτάθλημα Ελλάδας. 

Στη συνέχεια πήρε μεταγραφή για τον Απόλλωνα Πάτρας (2020-21) όπου συνέβαλλε τα μέγιστα για την άνοδο της ομάδας στην πρώτη κατηγορία από την Α2 Εθνική, έχοντας 9.6 πόντους μέσο όρο, 2.5 ριμπάουντ και 3.9 ασίστ. 

Τη σεζόν 2021-22, επέστρεψε στον Άρη, όπου σε 21 αγώνες πρωταθλήματος είχε 4.6 πόντους μέσο όρο, 1.4 ριμπάουντ και 1.5 ασίστ σε 18.6 λεπτά συμμετοχής. Μάλιστα στις 27 Μαρτίου 2022 κόντρα στον Προμηθέα, στην 149η εμφάνιση στο Πρωτάθλημα Ελλάδας έκανε ρεκόρ καριέρας στους πόντους με 25, ενώ η προηγούμενη καλύτερη επίδοση του στην κατηγορία ήταν εκείνη των 11 πόντων.

Στις 9 Ιουλίου 2022, ανακοινώθηκε η μεταγραφή του στο Περιστέρι για 1+1 χρόνο. Τη σεζόν 2022-23, σε 28 αγώνες της κανονικής περιόδου και των playoffs στο ελληνικό πρωτάθλημα είχε 3.43 πόντους μέσο όρο, 1.68 ριμπάουντ και 1.36 ασίστ σε 14.4 λεπτά συμμετοχής. Και σε 6 αγώνες του Basketball Champions League είχε 3.33 πόντους μέσο όρο, σε 13.3 λεπτά συμμετοχής. Στις 21 Ιουνίου 2023, ανανέωσε το συμβόλαιό του μέχρι το 2025.

Τίτλοι-Διακρίσεις
-----------------

#### Απόλλων Πατρών

* Πρωτάθλημα Α2 Εθνικής: (2021)

#### Άρης

* Φιναλίστ Κυπέλλου Ελλάδας: (2014)

Παραπομπές
----------

1. ↑  STYLIANOS POULIANITIS Height 1.90m.
2. ↑  Το διπλό «ευχαριστώ» του Πουλιανίτη για Αγγέλου και Ροδόπουλο!
3. ↑  Υπέγραψε ο Πουλιανίτης στον Άρη!
4. ↑  Μεγάλη νίκη για τους έφηβους μέσα στον Μαντουλίδη!
5. ↑  Ο Άρης δίνει τόπο στα νιάτα! Πέντε παίκτες κάτω των 20 έχουν ήδη παίξει φέτος!
6. ↑  Με Μποχωρίδη, Πουλιανίτη αναχώρησε για Ισπανία η Εθνική Νέων Ανδρών
7. ↑  «Όχι» στα Τρίκαλα για δανεισμό του Πουλιανίτη
8. ↑  «Στον Κόροιβο ο Πουλιανίτης | AllAboutARIS.com». Αρχειοθετήθηκε από το πρωτότυπο στις 18 Σεπτεμβρίου 2015. Ανακτήθηκε στις 18 Σεπτεμβρίου 2015.
9. ↑  «Επέκταση συνεργασίας με Πουλιανίτη και «δανεισμός» στον Κόροιβο». Αρχειοθετήθηκε από το πρωτότυπο στις 27 Σεπτεμβρίου 2015. Ανακτήθηκε στις 26 Σεπτεμβρίου 2015.
10. ↑  «ΛΥΣΗ ΣΥΝΕΡΓΑΣΙΑΣ ΜΕ ΤΟΝ ΣΤ.ΠΟΥΛΙΑΝΙΤΗ». Αρχειοθετήθηκε από το πρωτότυπο στις 7 Νοεμβρίου 2016. Ανακτήθηκε στις 4 Νοεμβρίου 2016.
11. ↑  «Ανακοίνωσε Πουλιανίτη η Κύμη». *SDNA*. 14 Ιουνίου 2018. Ανακτήθηκε στις 9 Ιουλίου 2022.
12. ↑  «Στον Κολοσσό Ρόδου ο Πουλιανίτης». *SDNA*. 16 Αυγούστου 2019. Ανακτήθηκε στις 9 Ιουλίου 2022.
13. ↑  «ΚΑΕ Άρης: Ανακοίνωσε τον Πουλιανίτη (pic)». *SDNA*. 7 Σεπτεμβρίου 2021. Ανακτήθηκε στις 9 Ιουλίου 2022.
14. ↑  «Άρης: Βραδιά με ρεκόρ για τον Πουλιανίτη». *SDNA*. 28 Μαρτίου 2022. Ανακτήθηκε στις 9 Ιουλίου 2022.
15. ↑  «Επίσημα στο Περιστέρι ο Πουλιανίτης (vid)». *SDNA*. 9 Ιουλίου 2022. Ανακτήθηκε στις 9 Ιουλίου 2022.
16. ↑  «Περιστέρι: Ανανέωσε ο Πουλιανίτης». *Totalbasket*. Ανακτήθηκε στις 21 Ιουνίου 2023.

Πηγές
-----

* Stelios Poulianitis ( Στέλιος Πουλιανίτης ) #11 - Basketball Aris Αρχειοθετήθηκε 2016-03-08 στο Wayback Machine.
* Στέλιος Πουλιανίτης Γκαρντ - MyPlayer.gr[*νεκρός σύνδεσμος*]
* Πουλιανίτης | PRESSARIS

Εξωτερικοί σύνδεσμοι
--------------------

* Στέλιος Πουλιανίτης, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).
* Στέλιος Πουλιανίτης - ArisBC